Leiksvæði drengjanna á myndinni er kjörlendi ungra pilta þar sem draumar rætast og framkvæmdagleðin og hugmyndaflugið ráða ferðinni . Þeir geta mótað landið og reynt á tæki sín eins og mögulegt er ; bílarnir komast torfærar slóðir og leiknum eru engin takmörk sett . En það er ekki einungis frelsið og sköpunin sem fylgir leiknum heldur reynir hér á samskipti og samvinnu drengja á ólíkum aldri sem sameinast íleik . Fjölbreytni í leikfangaúrvali var að aukast á þessum árum og innflutt leikföng urðu algengari . Innflutt leikföng fóru fyrst að sjást hér á landi á síðari hluta 19. aldar , m.a. ýmiskonar ökutæki en það var síður en svo að öll börn gætu eignast slíkar gersemar . Það var ekki fyrr en upp úr 1945 að innflutt leikföng fóru að vera meira áberandi hér á landi , en þá fremur í þéttbýli en sveitum . En þó ekki hafi verið á allra færi að eignast fjöldaframleidda glæsikerru kom það ekki í veg fyrir að börn léku sér í bílaleik . Heimatilbúnir bílar voru algengir , allt frá minni bílum upp í stærri kassabíla sem hægt var að sitja í . Oft voru það börnin sjálf sem útbjuggu bílana úr efni sem til féll , en einnig voru ýmsir hagleiksmenn og smiðir sem smíðuðu leikfangabíla og kassabíla og gáfu eða seldu . Með tilkomu Reykjalundar og verkstæðanna sem þar voru starfrækt var farið að fjöldaframleiða leikföng hér álandi . Upp úr 1950 tekur plastiðja Reykjalundar til starfa og fljótlega er farið að framleiða leikföng úr plasti , m.a. bíla , en þar höfðu áður verið framleiddir bílar á trésmíðaverkstæði . Bílarnir sem drengirnir á myndinni leika sér með eru ekki ósvipaðir þeim sem Reykjalundur framleiddi en þeir gætu líka verið innfluttir , ef til vill svokallaðir Matchbox bílar en leikfangabílar frá því vörumerki hafa notið gríðarlegra vinsælda allar götur frá því þeir komu fram á sjónarsviðið árið 1953 . En hvort sem drengirnir leika sér með innflutta leikfangabíla eða íslenka framleiðslu þá njóta þeir leiksins og þess að vera frjálsir úti í veðurblíðunni og láta ljósmyndarann ekki tefja sig fráleiknum . Eins og margar mynda Vilborgar Harðardóttur blaðakonu , varðveitir þessi mynd hversdagsleikann og er áhugaverð heimild um líf og leik barna á þessum tíma . Myndin er ein af sjö myndum sem Vilborg tók af drengjunum í Blesugrófinni þennan dag í maí 1966 .